**«I'd Like to Teach the World to Sing (In Perfect Harmony)»** er en britisk sang med melodi og tekst av Roger Cook, Roger Greenaway, Bill Backer og Billy Davis.

Sangen hadde sin opprinnelse i en jingle i den banebrytende «Hilltop» TV-reklamen for Coca-Cola. Sangen, produsert av Billy Davis og fremført av The New Seekers, portretterte et positivt budskap om håp og kjærlighet sunget av en flerkulturell samling tenåringer på toppen av en høyde.

Den inneholdt opprinnelig linjen *«I'd like to buy the world a Coke»* og repeterer *«It's the real thing»*, som var Coca-Colas markedsføringstema på den tiden. Den ble så populær at The New Seekers og The Hillside Singers gjeninnspilte den som en sang i full lengde, droppet referansene til Coca-Cola og ble hitplater.

The New Seekers' versjon ble utgitt på singlen Polydor 2058.184. Den var arrangert og produsert av David Mackay for Leon Henry Productions.

Opprinnelse
-----------

Idéen kom opprinnelig fra Bill Backer, som hadde en lederstilling i Mc Cann-Erickson - reklamebyrået som var ansvarlig for Coca-Cola. Bill Backer, Roger Cook og Billy Davis ble forsinket på Shannon Airport i Irland, Etter en tvunget overnatting med mange sinte mennesker la de merke til at deres medpassasjerer snakket og spøkte mens de drakk Coca-Cola. Backer skrev linjen *«I'd like to buy the world a Coke»* på en serviett og delte den med to britiske hitlåtskrivere Roger Cook og Roger Greenaway. Melodien var basert på en jingle av Cook og Greenaway som opprinnelig het «Mom, True Love and Apple Pie». En versjon av denne ble spilt inn av Susan Shirley og utgitt i 1971. Etter et søksmål ble sangen omarbeidet av Cook, Greenaway, Backer og Davis og spilt inn som radioreklame for Coca-Cola.

Reklame på TV
-------------

Den ble først sendt på amerikansk radio 12. februar 1971, men slo feil. Selv om mange radiostasjoner nektet å spille den, overtalte Backer Mc Cann-Erickson til å filme en reklame, hvor sangen ble brukt. TV-reklamen betitlet «Hilltop» var regissert av Haskell Wexler. Det første forsøket med filming ble ødelagt av regn og andre problemer på opptaksstedet. Reklamens sluttkostnad ble $ 250 000 - en uhørt pris i 1971 for en reklamefilm. Det ferdige produktet, som ble sendt i juli 1971, viste en flerkulturell gruppe med unge mennesker som fremførte sangen til playback på en høyde utenfor Roma, Italia. 

Radiostasjoner begynte å få telefonoppringninger fra folk som likte den og Billy Davis' venner innen radio foreslo at han skulle spille den inn, men ikke som reklamejingle.

Den ble så populær at sangen ble omskrevet uten merkenavnreferanser og utvidet til tre vers. Davis rekrutterte en gruppe studiosangere til å ta fatt på det, fordi The New Seekers ikke hadde tid til å spille den inn. Studiogruppen kalte seg The Hillside Singers for å bli identifisert med reklamen og innen to uker havnet den på den nasjonale singlelisten.

The New Seekers fant imidlertid raskt tid til å spille inn  og solgte over 96 000 eksemplarer av sin plate på én dag. Den solgte til slutt tolv millioner eksemplarer. Sangen gav ledesangeren Eve Graham og de andre medlemmene av The New Seekers superstjernestatus.

The Coca-Cola Company avstod fra royalties for sangen og donerte $ 80 000 til UNICEF.

I 2007 kalte magasinet Campaign den for «én av de mest elskede og mest innflytelsesrike reklamer i TV-historien» og tjente som en milepæl i å være det første tilfellet med plateindustriens engasjement med reklame.

Markedsanalytikere har bemerket Coca-Colas strategi med at idéen om lykke og universell kjærlighet til et produkt, illustrert av sangen, giftet seg.

I 1990 ble en oppfølger til reklamen kalt «Hilltop Reunion» sendt under dekningen av Super Bowl XXIV med sangerne og barna deres. Den kulminerte i en medley med jinglen «You Can't Beat the Real Thing».

I 2006 ble sangen brukt igjen i en Coca-Cola-reklame, i det minste i Nederland. Den ble fremført i coverversjon av sangeren Berget Lewis.

Den britiske gruppen Oasis ble saksøkt etter at dens innspilling, *Shakermaker* brukte melodien og noe av teksten direkte. Den ble truet til å endre komposisjonen.

Coverversjoner
--------------

Den britiske gruppen No Way Sis har spilt inn sangen. Den ble utgitt på CD-singlen EMI CDEM 461 7243 8 835322 9 i 1996. Produsent var Kenny MacDonald.

Demi Holborn har også spilt inn «I'd Like to Teach the World to Sing». Den ble utgitt på en CD-single for Universal i 2002.

Norsk versjon
-------------

Finn Sidselrud har skrevet en norsk tekst. På norsk bærer den tittelen «Om hele verden sang i kor». Bendik Singers har spilt inn sangen. Den ble utgitt på singlen Triola TN 623 i 1971.

Listeplasseringer
-----------------

| Artist | Liste | Høyeste  plassering | Uker på listen | Dato for listeplassering |
| --- | --- | --- | --- | --- |
| The New Seekers | Norges flagg VG-lista | # 2 | 13 (# 2 i 3 uker) | 1972 |
| The New Seekers | Storbritannias flagg Storbritannia | # 1 | 21 | 18. desember 1971 |
| The New Seekers | USAs flagg Billboard Hot 100-listen | # 7 |  | 1972 |
| The Hillside Singers | USAs flagg Billboard Easy Listening-listen | # 5 |  | 1972 |
| The Hillside Singers | USAs flagg Billboard Hot 100-listen | # 13 |  | 1972 |
| No Wy Sis | Storbritannias flagg Storbritannia | # 27 | 4 | 21. desember 2002 |
| Demi Holborn | Storbritannias flagg Storbritannia | # 27 | 2 | 27. juli 2007 |

Referanser
----------

1. ↑  Se plateetiketten
2. 1 2   "I'd Like to buy the world a Coke" - The Hilltop Story[*død lenke*] The Coca-Cola Company 2006
3. 1 2   The "Hilltop" Ad - The Story of a Commercial
4. ↑  > "I'd Like to buy the world a Coke" - The Hilltop Story[*død lenke*] The Coca Cola Company 2006
5. ↑  Cully, Maureen: (22. mars 2008): "I've Finished Teaching the World to Sing". *Daily Mail* (London). Side 18
6. ↑  Hamilton, James og Tylee, John (18. mai 2007): "Ten ads that changed advertising". *Campaign*. Side 20
7. ↑  "All about... Advertiser-funded music". *Campaign* (8. februar 2008). Side 15
8. ↑  Gieryn, Thomas F. (Våren 1987): Science and Coca-Cola. *Science & Technology Studies*. **5** (1). Sidene 12-21
9. ↑  Holbrook, Morris (Juli 1987): "Mirror, Mirror, on the Wall. What's Unfair in the Reflectations of Advertising?" *The Journal of Marketing* **51** (3). Sidene 95-103
10. ↑  Mundy, Charles (2. mai 1996): "Ruling Asses: Oasis". Rolling Stone. Sidene 32-35, 68
11. ↑  No Way Sis – I'd Like To Teach The World To Sing (CD, Single) at Disocgs
12. ↑  Se plateetiketten
13. ↑  norwegiancharts.com - The New Seekers - I'd Like to Teach The World to Sing (In Perfect Harmony)
14. ↑  Chart Stats - The New Seekers - I'd Like to Teach The World to Sing (In Perfect Harmony)
15. ↑  allmusic ((( The New Seekers > Charts & Awards > Billboard Singles )))
16. 1 2   allmusic ((( The Hillside Singers > Charts & Awards > Billboard Singles )))
17. ↑  Chart Stats - No Way Sis - I'd Like To Teach The World To Sing
18. ↑  Chart Stats - Demi Holborn - I'd Like to Teach The World To Sing

|  |  |
| --- | --- |
| Oppslagsverk/autoritetsdata | MusicBrainz **·** MusicBrainz
 |